Document ID: 31992D0215

ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Μαρτίου 1992 περί των υγειονομικών όρων και της υγειονομικής πιστοποίησης που απαιτούνται κατά την εισαγωγή νωπών κρεάτων προελεύσεως Αργεντινής (92/215/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά την εισαγωγή βοοειδών, χοιροειδών, προβατοειδών και αιγοειδών, νωπών κρεάτων ή προϊόντων με βάση το κρέας προελεύσεως τρίτων χωρών (1), όπως τροποποιήθηκε τελευταία από την οδηγία 91/688/ΕΟΚ (2), και ιδίως το άρθρο 16,
Εκτιμώντας:
ότι οι υγειονομικοί όροι και η υγειονομική πιστοποίηση που απαιτούνται κατά την εισαγωγή νωπών κρεάτων προελεύσεως Αργεντινής έχουν καθοριστεί με την απόφαση 86/194/ΕΟΚ της Επιτροπής (3), όπως τροποποιήθηκε τελευταία από την απόφαση 91/143/ΕΟΚ (4)- ότι με την απόφαση 91/143/ΕΟΚ έχουν θεσπιστεί περαιτέρω μέτρα προστασίας λόγω της επιδεινώσεως της καταστάσεως που επικρατεί όσον αφορά τον αφθώδη πυρετό στη χώρα αυτή-
ότι, κατά τον τελευταίο κοινοτικό επιτόπιο έλεγχο που πραγματοποιήθηκε τον Ιούλιο 1991, διαπιστώθηκε σαφής βελτίωση όσον αφορά τη γενική κατάσταση σε θέματα καταπολέμησης του αφθώδους πυρετού στην Αργεντινή, η οποία κατάσταση ισοδυναμεί σήμερα με την κατάσταση που επικρατεί στις άλλες χώρες της περιοχής αυτής που έχουν προσβληθεί από τον αφθώδη πυρετό-
ότι πρέπει να καθοριστούν νέοι υγειονομικοί όροι όσον αφορά την εισαγωγή νωπών κρεάτων από την Αργεντινή, που συμφωνούν με τους όρους που απαιτούνται για την εισαγωγή νωπών κρεάτων από όλες τις χώρες της περιοχής αυτής- ότι, ως εκ τούτου, είναι σκόπιμο να καταργηθούν οι υγειονομικοί όροι που ισχύουν βάσει της απόφασης 86/194/ΕΟΚ,
ότι τα κράτη μέλη και η Επιτροπή συνεχίζουν να παρακολουθούν την εξέλιξη του αφθώδους πυρετού στην Αργεντινή καθώς και στις άλλες χώρες της περιοχής αυτής- ότι είναι δυνατόν να θεσπιστούν νέα μέτρα, κατά περίπτωση, και ιδίως στα πλαίσια της υγειονομικής πολιτικής που έχει καθοριστεί για την περιοχή αυτή-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα κράτη μέλη επιτρέπουν την εισαγωγή νωπών κρεάτων προέλευσης Αργεντινής, ως εξής:
α) νωπά αποστεωμένα κρέατα ζώων του βοείου, προβείου και αιγείου είδους, εξαιρέσει των παραπροϊόντων σφαγίου, απαλλαγμένα από τα κυριότερα προσιτά λεμφογάγγλια, τα οποία παρέχουν τις εγγυήσεις που προβλέπονται στο συνοδευτικό υγειονομικό πιστοποιητικό που είναι σύμφωνο προς το υπόδειγμα του παραρτήματος Α-
β) νωπά κρέατα, αποστεωμένα ή μη, βοοειδών, προβατοειδών και αιγοειδών, που έχουν γεννηθεί εκτραφεί και σφαγεί στις περιοχές της Αργεντινής που βρίσκονται νοτίως του 42ου παραλλήλου, τα οποία παρέχουν τις εγγυήσεις που προβλέπονται στο συνοδευτικό υγειονομικό πιστοποιητικό που είναι σύμφωνο προς το υπόδειγμα του παραρτήματος Β-
γ) νωπά κρέατα των κατοικιδίων μονόπλων, τα οποία παρέχουν τις εγγυήσεις που προβλέπονται στο συνοδευτικό υγειονομικό πιστοποιητικό που είναι σύμφωνο προς το υπόδειγμα του παραρτήματος Γ-
δ) εκτός από τα παραπροϊόντα που μπορούν να εισάγονται σύμφωνα με τις διατάξεις που αναφέρονται στο στοιχείο β), τα ακόλουθα παραπροϊόντα ζώων του βοείου είδους:
- καρδιές πλήρως καθαρισμένες,
- καφραγματικοί μύες πλήρως καθαρισμένοι,
- γλώσσες πλήρως καθαρισμένες, με επιθήλιο, χωρίς οστά, χόνδρο και αμυγδαλές, τα οποία παρέχουν τις εγγυήσεις που προβλέπονται στο συνοδευτικό υγειονομικό πιστοποιητικό που είναι σύμφωνο προς το υπόδειγμα του παραρτήματος Δ.
2. Τα κράτη μέλη απαγορεύουν την εισαγωγή κατηγοριών νωπών κρεάτων προέλευσης Αργεντινής άλλων από εκείνες που αναφέρονται στην παράγραφο 1.
3. Τα κράτη μέλη μεριμνούν ώστε τα κρέατα με κόκαλα, εκτός από τα κρέατα των κατοικιδίων μονόπλων, που προέρχονται από τις χώρες που βρίσκονται νοτίως του 42ου παραλλήλου, να μην εισέρχονται στο έδαφος των κρατών μελών εισαγωγής πριν από την παρέλευση 21 τουλάχιστον ημερών από την ημερομηνία σφαγής.
Άρθρο 2
1. Κατά παρέκκλιση από το άρθρο 1 παράγραφος 2, τα κράτη μέλη μπορούν επίσης να επιτρέπουν την εισαγωγή ορισμένων ειδών παραπροϊόντων σφαγίων βοοειδών:
- πλήρως καθαρισμένων συκωτιών,
- πλήρως καθαρισμένων μασητήρων,
- καθαρισμένων πνευμονιών,
- λοιπών καθαρισμένων παραπροϊόντων χωρίς οστά ή χόνδρο,
τα οποία παρέχουν τουλάχιστον τις εγγυήσεις που προβλέπονται στο συνοδευτικό πιστοποιητικό που είναι σύμφωνο προς το υπόδειγμα του παραρτήματος Ε. Οι μασητήρες μπορούν να χρησιμοποιηθούν είτε για ανθρώπινη κατανάλωση είτε για την παρασκευή ζωοτροφών για τα κατοικίδια ζώα. Τα πνευμόνια, τα συκώτια και λοιπά παραπροϊόντα πρέπει να χησιμοποιούνται μόνο για την παρασκευή ζωοτροφών για τα κατοικίδια ζώα.
2. Η άδεια που προβλέπεται στην παράγραφο 1 χορηγείται μόνο σε εγκαταστάσεις που έχουν εγκριθεί ειδικά για το σκοπό αυτό από τα κράτη μέλη. Τα κράτη μέλη ενημερώνουν αμέσως την Επιτροπή σχετικά με την έγκριση και τους όρους έγκρισης των εν λόγω εγκαταστάσεων.
Σε κάθε περίπτωση, η άδεια μπορεί να χορηγηθεί μόνο σε εγκατάσταση μεταποίησης, η οποία είναι εγκεκριμένη από τις εθνικές αρχές, και βρίσκεται υπό συνεχή κτηνιατρική επίβλεψη, εφόσον εξασφαλίζεται ότι η πρώτη ύλη χρησιμοποιείται μόνο για το συγκεκριμένο σκοπό χωρίς να υφίσταται κίνδυνος επαφής με προϊόντα που δεν έχουν αποστειρωθεί, και ότι η πρώτη ύλη δεν πρόκεται να εξέλθει από την εγκατάσταση με την αρχική της μορφή, εκτός εάν είναι αναγκαίο να αποσταλεί σε εγκατάσταση καταστροφής σφάγιων ζώων υπό τον έλεγχο επίσημου κτηνίατρου. Επιπλέον, πρέπει να πληρούνται οι ακόλουθοι ελάχιστοι όροι:
α) κατά την αποστολή στο έδαφος της Κοινότητας, τα προϊόντα που χρησιμεύουν ως πρώτη ύλη αποστέλλονται σε στεγανά και σφραγισμένα δοχεία. Στην περίπτωση που οι μασητήρες χρησιμοποιούνται για ανθρώπινη κατανάλωση, πρέπει να σημειώνεται στα χαρτοκιβώτια, στα δοχεία και στα συνοδευτικά έγγραφα η ένδειξη: "Αποκλειστική χρήση για παρασκευή προϊόντων με βάση το μαγειρεμένο κρέας". Στην περίπτωση που τα συκώτια, οι μασητήρες, τα πνευμόνια ή άλλα παραπροϊόντα χρησιμοποιούνται για παρασκευή ζωοτροφών, για κατοικίδια ζώα πρέπει να σημειώνεται στα χαρτοκιβώτια, στα δοχεία και στα συνοδευτικά έγγραφα η ένδειξη: "Αποκλειστική χρήση για παρασκευή ζωοτροφών". Και στις δύο περιπτώσεις, τα δοχεία και τα συνοδευτικά έγγραφα φέρουν το όνομα και τη διεύθυνση του αποστολέα-
β) από το σημείο άφιξης στο έδαφος της Κοινότητας, η πρώτη ύλη πρέπει να μεταφέρεται μέσα σε εμπορευματοκιβώτια ή μεταφορικά μέσα, ερμητικά κλεισμένα και δεόντως σφραγισμένα, σε εγκατάσταση μεταποίησης που εγκρίνεται από τις εθνικές αρχές και βρίσκεται υπό συνεχή κτηνιατρική επίβλεψη-
Εντούτοις, σε περίπτωση ανάγκης, η πρώτη ύλη μπορεί να μεταφερθεί προσωρινά σε αποθήκη με ψυκτικές εγκαταστάσεις, που έχει εγκριθεί για το σκοπό αυτό και βρίσκεται υπό συνεχή κτηνιατρική επίβλεψη, εφόσον πληρούνται οι προαναφερόμενοι όροι-
γ) αμέσως μετά την άφιξη στο έδαφος του κράτους μέλους προορισμού και πριν την αποστολή της πρώτης ύλης προς την εγκεκριμένη εγκατάσταση μεταποίησης, η εκ των προτέρων κοινοποίηση της αποστολής πρέπει να απευθύνεται το ταχύτερο δυνατό στον τοπικό επίσημο κτηνίατρο-
δ) κατά τη διάρκεια της παρασκευής, η πρώτη ύλη πρέπει να αποστειρώνεται σε κονσέρβες, ούτως ώστε η ελάχιστη αξία Fc να ανέλθει σε 3- και το τελικό προϊόν πρέπει να υποβάλλεται σε κτηνιατρικό έλεγχο προκειμένου να διασφαλίζεται η αξία αυτή έχει πραγματικά επιτευχθεί-
ε) τα οχήματα και τα εμπορευματοκιβώτια ή κάθε άλλο μεταφορικό μέσο που αναφέρεται στο στοιχείο β), καθώς και κάθε εξοπλισμός και σκεύος που ήλθε σε επαφή με την πρώτη ύλη πριν την αποστείρωση, πρέπει να καθαρίζονται και να απολυμαίνονται, και οι συσκευασίες πρέπει να καταστρέφονται σε αποτεφρωτική μηχανή.
3. Η άδεια που προβλέπεται στην παράγραφο 1 κοινοποιείται στις ακόλουθες αρχές των κρατών μελών μέσω των οποίων πρόκειται να διαμετακομισθεί η πρώτη ύλη.
Άρθρο 3
Παρά το γεγονός ότι εξακολουθούν να απαγορεύσουν το συνήθη εμβολιασμό κατά του αφθώδους πυρετού στο έδαφος τους, η Δανία, η Ιρλανδία και το Ηνωμένο Βασίλειο μπορούν, όσον αφορά τα αποστεωμένα νωπά κρέατα ζώων του βοείου, προβείου και αιγείου είδους που αναφέρονται στο άρθρο 1 παράγραφος 1 στοιχείο α), τα νωπά κρέατα των βοοειδών, προβατοειδών και αιγοειδών, που αναφέρονται στο άρθρο 1 παράγραφος 1 στοιχείο β), και τα παραπροϊόντα σφάγιου, που αναφέρονται στο άρθρο 1 παράγραφος 1 στοιχείο δ), να διατηρήσουν το σύστημα που εφαρμόζουν κατά την εισαγωγή των κρεάτων αυτών.
Άρθρο 4
Η παρούσα απόφαση δεν εφαρμόζεται στις εισαγωγές αδένων και οργάνων, τις οποίες επιτρέπει η χώρα προορισμού με σκοπό την παρασκευή φαρμακευτικών προϊόντων.
Άρθρο 5
Τα πιστοποιητικά που χρησιμοποιούνται επί του παρόντος, τροποποιημένα εφόσον απαιτείται σύμφωνα με τις διατάξεις της παρούσας απόφασης, μπορούν να χρησιμοποιούνται μέχρι την 1η Ιουνίου 1992.
Άρθρο 6
Η παρούσα απόφαση αναθεωρείται υπό το φως της εξέλιξης του αφθώδους πυρετού στην Κοινότητα και σε περίπτωση μεταβολής ως προς τα μέτρα ελέγχου που έχουν ληφθεί κατά της εν λόγω ασθένειας.
Άρθρο 7
Η απόφαση 86/196/ΕΟΚ καταργείται.
Άρθρο 8
Η παρούσα απόφαση απευθύνεται στα κράτη μέλη. Βρυξέλλες, 20 Μαρτίου 1992.

Labels: 0
3
17
6